CELEX: 52019PC0618
Language: ro
Date: 2019-11-28
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 28.11.2019
            COM(2019) 618 final
            2019/0271(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 2 mai 2019, Luxemburgul a solicitat autorizarea de a continua scutirea de la plata TVA-ului a persoanelor impozabile a căror cifră de afaceri anuală se situează sub un anumit prag, astfel cum se prevede la articolul 285 din Directiva TVA, și majorarea acestui prag de la 30 000 EUR la 35 000 EUR. 
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 21 iunie 2019, cu privire la cererea înaintată de Luxemburg. Prin scrisoarea din 24 iunie 2019, Comisia a comunicat Luxemburgului că deține toate informațiile pe care le consideră necesare pentru evaluarea cererii.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice un regim special pentru întreprinderile mici, regim ce prevede posibilitatea scutirii persoanelor impozabile a căror cifră de afaceri anuală se situează sub un anumit prag. Persoanele impozabile care beneficiază de această scutire nu sunt obligate să perceapă TVA pentru livrările sau prestările lor și, în consecință, nu pot deduce TVA-ul aferent achizițiilor lor. 
            
            
               Posibilitatea de a aplica norme speciale în materie de TVA, inclusiv scutiri sau diminuări treptate ale taxei pentru întreprinderile mici, a fost introdusă pentru prima dată prin articolul 14 din Directiva 67/228/CEE a Consiliului
                  2
               . Statele membre care nu au recurs la opțiunea prevăzută în respectiva dispoziție au avut ulterior posibilitatea, în conformitate cu articolul 24 alineatul (2) litera (b) din Directiva 77/388/CEE
                  3
                devenit în prezent articolul 285 primul paragraf din Directiva TVA, să scutească de TVA numai persoanele impozabile a căror cifră de afaceri anuală nu depășește 5 000 EUR sau echivalentul în moneda națională a acestei sume. În conformitate cu articolul 285 al doilea paragraf din Directiva TVA, statele membre aflate în această situație pot acorda, de asemenea, o diminuare treptată a taxei persoanelor impozabile a căror cifră de afaceri anuală depășește plafonul stabilit pentru aplicarea acesteia. 
            
            
               Până la sfârșitul anului 2012, Luxemburgul a scutit de la plata TVA-ului persoanele impozabile a căror cifră de afaceri anuală nu depășea 10 000 EUR. În același timp, Luxemburgul a făcut uz de opțiunea prevăzută la articolul 285 al doilea paragraf din Directiva TVA, acordând o diminuare treptată a taxei persoanelor impozabile a căror cifră de afaceri anuală era cuprinsă între 10 000 EUR și 25 000 EUR. 
            
            
               
                  Ulterior, Luxemburgul a solicitat și a obținut o derogare în temeiul articolului 285 primul paragraf de a aplica un prag al cifrei de afaceri de 25 000 EUR în ceea ce privește regimul de scutire pentru întreprinderile mici, eliminând totodată aplicarea diminuării treptate a taxei. Prin Decizia de punere în aplicare 2013/677/UE a Consiliului
                     4
                  , Luxemburgul a fost autorizat să aplice măsura de derogare menționată anterior până la 31 decembrie 2016. 
               
               
                  Prin Decizia de punere în aplicare (UE) 2017/319 a Consiliului
                     5
                   Luxemburgul a fost autorizat să prelungească termenul de expirare a măsurii de derogare până la 31 decembrie 2019 și, în același timp, să majoreze pragul de la 25 000 la 30 000 EUR. 
               
               
                  Prezenta cerere din partea Luxemburgului de a prelungi din nou termenul de expirare a derogării, majorând totodată pragul de la 30 000 EUR la 35 000 EUR, se bazează pe aceleași motive ca și cele prezentate în cererile anterioare. În particular, Luxemburgul susține că măsura de derogare reduce sarcina administrativă atât pentru întreprinderile mici, cât și pentru administrația fiscală. În această privință, măsura de derogare simplifică procedura de colectare a taxelor și, prin urmare, se încadrează în obiectivele enunțate la articolul 395 alineatul (1) primul paragraf din Directiva TVA.
               
            
            
               Luxemburgul subliniază faptul că derogarea solicitată concordă cu ideea propunerii Comisiei din 2018 privind noile norme de simplificare în ceea ce privește TVA-ul pentru întreprinderile mici
                  6
               , potrivit căreia statele membre pot să stabilească pragul cifrei de afaceri anuale necesar pentru o scutire de TVA la cel mult 85 000 EUR (sau echivalentul în moneda națională al acestei sume).
            
            
               
                  Potrivit Luxemburgului, măsura specială urmărită ar avea doar un efect neglijabil asupra valorii globale a încasărilor din TVA-ul colectat în stadiul consumului final (nu mai mult de 0,1 %), în conformitate cu cerința de la articolul 395 alineatul (1) al doilea paragraf din Directiva TVA. 
               
               
                  Mai exact, se raportează că în 2017, 105 persoane impozabile cu o cifră de afaceri cuprinsă între 10 000 EUR și 30 000 EUR au recurs la scutire (față de 64 în 2015 și 73 în 2016). În anul respectiv, acest număr reprezenta 0,14 % din persoanele impozabile înregistrate în scopuri de TVA. Luxemburgul estimează pierderea maximă a încasărilor din TVA ca urmare a scutirii la 271 525,60 EUR. Această sumă a reprezentat 0,„01 % din valoarea totală a încasărilor din TVA pentru anul 2017. Luxemburgul preconizează că o creștere a pragului la 35 000 EUR ar putea viza 1 106 persoane impozabile, ceea ce ar reprezenta 1,5 % din persoanele impozabile înregistrate în scopuri de TVA în 2017. În ipoteza că niciuna dintre aceste persoane impozabile nu ar opta pentru un tratament normal în materie de TVA, pierderea de venituri rezultată dintr-o majorare a pragului de scutire de la 30 000 EUR la 35 000 EUR nu ar trebui să depășească 0,1 % din veniturile totale din TVA.
               
            
            
               Având în vedere informațiile furnizate de Luxemburg, scopul cererii de prelungire a măsurii de derogare ar fi de a scuti întreprinderile mici de multe dintre obligațiile în materie de TVA care le revin în temeiul regimului normal de TVA, precum și de a reduce sarcina administrației fiscale în ceea ce privește colectarea impozitelor și auditarea întreprinderilor mici. Astfel, administrația fiscală ar putea să își concentreze activitățile de control asupra persoanelor impozabile mai mari. Așadar, măsura de derogare este conformă cu articolul 395 alineatul (1) primul paragraf din Directiva TVA, care permite statelor membre să introducă măsuri speciale de derogare de la dispozițiile sale în scopul simplificării procedurii de colectare a TVA. În acest context, trebuie reținut faptul că măsura este și va rămâne opțională pentru persoanele impozabile. 
            
            
            
               
                  După cum a arătat Luxemburgul, se preconizează că măsura de derogare nu va afecta în mod semnificativ valoarea globală a încasărilor din impozitele colectate în stadiul consumului final. În mod similar, se preconizează că măsura nu va avea un efect negativ asupra resurselor proprii ale Uniunii provenite din TVA. Prin urmare, măsura de derogare este conformă cu articolul 395 alineatul (1) al doilea paragraf din Directiva TVA.
               
               
                  Ținând seama de cele de mai sus și având în vedere că situația de fapt și cadrul juridic al UE rămân neschimbate, prelungirea solicitată a termenului de expirare a măsurii de derogare pare să fie justificată. Prin urmare, se propune aprobarea cererii. 
               
            
         
         
            
               Cererea Luxemburgului nu indică un termen pentru derogarea solicitată. Cu toate acestea, derogările de la Directiva TVA ar trebui, în mod normal, să fie limitate în timp, astfel încât să se permită o evaluare a eficacității și a caracterului adecvat al acestora. În plus, după cum s-a menționat anterior, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei reexaminări. Propunerea din 2018 privind simplificarea normelor în materie de TVA pentru întreprinderile mici impune statelor membre să adopte și să publice până cel târziu la 30 iunie 2022 actele cu putere de lege și actele administrative necesare pentru a se conforma noilor norme. 
            
            
            
               Prin urmare, se propune prelungirea datei de expirare a derogării până la 31 decembrie 2022. În cazul în care se adoptă o directivă de modificare a articolelor 281-294 din Directiva TVA referitoare la regimul special pentru întreprinderile mici și, în consecință, dispozițiile naționale relevante intră în vigoare de la 1 iulie 2022, adică înainte de expirarea perioadei de valabilitate a măsurii de derogare la 31 decembrie 2022, prezenta decizie încetează să se aplice. 
            
            
            
               •Coerența cu dispozițiile existente în domeniul de politică vizat
            
            
               Derogări similare, care scutesc de la plata TVA-ului persoanele impozabile a căror cifră de afaceri anuală se situează sub un anumit prag, astfel cum se prevede la articolul 285 din Directiva TVA, au fost acordate altor state membre. Maltei
                  7
                i s-a acordat un prag de 20 000 EUR, Țărilor de Jos
                  8
                – un prag de 25 000 EUR, Poloniei
                  9
               , Estoniei
                  10
                și Letoniei
                  11
                li s-a acordat un prag de 40 000 EUR, Croației
                  12
                și Lituaniei
                  13
                – un prag de 45 000 EUR, Sloveniei
                  14
                – un prag de 50 000, Italiei
                  15
                – un prag de 65 000 EUR, și României
                  16
                – un prag de 88 500 EUR.
            
            
            
               
                  Măsura este, de asemenea, coerentă cu propunerea din 2018 privind simplificarea normelor în materie de TVA pentru întreprinderile mici și mijlocii, care se bazează pe planul de acțiune privind TVA
                     17
                   și are ca scop crearea unui sistem modern și simplificat pentru aceste întreprinderi. Această inițiativă urmărește, în special, să reducă costurile de asigurare a conformității în materie de TVA și denaturările concurenței atât la nivel național, cât și la nivelul UE, să reducă impactul negativ al efectului de prag și să faciliteze respectarea normelor de către întreprinderi, precum și monitorizarea de către administrațiile fiscale.
               
            
            
               Derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. Având în vedere cerințele din propunerea din 2018 privind simplificarea normelor în materie de TVA pentru întreprinderile mici, se propune prelungirea datei de expirare a derogării până la 31 decembrie 2022 sau până la data de la care statele membre trebuie să aplice dispozițiile naționale pe care trebuie să le adopte dacă se adoptă o directivă de modificare a articolelor 281-294 din Directiva TVA referitoare la regimul special pentru întreprinderile mici.
            
            
            
               
                  Prin urmare, măsura propusă este coerentă cu dispozițiile existente din Directiva TVA.
               
            
            
               Coerența cu alte politici ale Uniunii 
            
            
               
                  Măsura este conformă cu programul de lucru al Comisiei pentru 2017
                     18
                  , în care se sublinia faptul că sarcina administrativă a respectării normelor în materie de TVA pentru întreprinderile mici este ridicată și că inovațiile tehnice dau naștere unor noi provocări în ceea ce privește colectarea eficientă a impozitelor și se evidenția necesitatea de a simplifica sistemul de TVA pentru întreprinderile mai mici. 
               
               
                  De asemenea, măsura este coerentă cu strategia din 2015 privind piața unică
                     19
                  , prin care Comisia își propune să ajute întreprinderile mici și mijlocii să se dezvolte, printre altele prin reducerea sarcinilor administrative care le împiedică să profite pe deplin de piața unică. 
               
               
                  În sfârșit, măsura este conformă cu politicile UE privind întreprinderile mici și mijlocii, prezentate în Comunicarea din 2016 privind întreprinderile nou-înființate
                     20
                   și în Comunicarea din 2008 intitulată „«Gândiți mai întâi la scară mică» – Un «Small Business Act» pentru Europa”
                     21
                  , care invită statele membre să țină cont de caracteristicile speciale ale IMM-urilor atunci când elaborează legislația și să simplifice cadrul de reglementare existent.
               
               
                  2.
                        TEMEI JURIDIC, SUBSIDIARITATE ȘI PROPORȚIONALITATE
               
            
            
               •Temei juridic
            
            
               
                  Articolul 395 din Directiva TVA este singurul temei juridic posibil.
               
            
            
               •Subsidiaritate (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.
               
            
         
         
            
               •Proporționalitate
            
            
               
                  Decizia se referă la o autorizare acordată unui stat membru la cererea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor în beneficiul persoanelor impozabile mici și al administrației fiscale.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului.
               
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
               
            
            
               3.REZULTATE ALE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Nu s-a efectuat nicio consultare a părților interesate. Prezenta propunere se bazează pe o cerere depusă de Luxemburg și privește numai acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
            
               
                  Propunerea de decizie de punere în aplicare a Consiliului vizează prelungirea unei măsuri de simplificare, care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 35 000 EUR. Acest lucru ar putea avea un impact potențial pozitiv asupra reducerii sarcinii administrative pentru 1 106 persoane impozabile (care ar reprezenta 1,5 % din persoanele impozabile înregistrate în scopuri de TVA în 2017) și implicit pentru administrația fiscală. Impactul bugetar în termeni de venituri din TVA pentru Luxemburg este estimat la maximum 0,1 % din veniturile din TVA-ul colectat.
               
            
            
               •Drepturi fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚII BUGETARE
            
            
               Propunerea nu va avea un impact negativ asupra bugetului UE, deoarece Luxemburgul va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului. 
            
            
               2019/0271 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
         
         
            
               de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  22
               , în special articolul 395 alineatul (1) primul paragraf,
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 285 din Directiva 2006/112/CE, statele membre care nu și-au exercitat opțiunea prevăzută la articolul 14 din cea de A doua Directivă 67/228/CEE a Consiliului
                  23
                pot acorda scutiri de la plata taxei pe valoarea adăugată („TVA”) persoanelor impozabile a căror cifră de afaceri anuală nu depășește 5 000 EUR sau echivalentul în monedă națională al acestei sume.
            
            
               (2)Prin Decizia de punere în aplicare 2013/677/UE a Consiliului
                  24
               , Luxemburgul a fost autorizat să aplice o măsură specială de derogare de la articolul 285 din Directiva 2006/112/CE („măsura de derogare”) pentru a scuti de la plata TVA persoanele impozabile a căror cifră de afaceri anuală nu depășește 25 000 EUR. Măsura de derogare a fost autorizată până la 31 decembrie 2016.
            
            
               (3)Decizia de punere în aplicare 2013/677/UE a fost modificată prin Decizia de punere în aplicare (UE) 2017/319 a Consiliului
                  25
                pentru a autoriza Luxemburgul să scutească de la plata TVA persoanele impozabile a căror cifră de afaceri anuală nu depășește 30 000 EUR. Respectiva autorizație se aplică până la 31 decembrie 2019 sau până la data intrării în vigoare a unei directive de modificare a articolelor 281-294 din Directiva 2006/112/CE referitoare la regimul special pentru întreprinderile mici, luându-se în considerare data care survine mai întâi. O propunere
                  26
                de directivă în acest sens a fost prezentată în 2018, dar nu a fost încă adoptată.
            
            
               (4)Prin scrisoarea înregistrată de Comisie la 2 mai 2019, Luxemburgul a solicitat autorizarea de a continua aplicarea măsurii de derogare după 31 decembrie 2019 și, în același timp, de a majora pragul de la 30 000 EUR la 35 000 EUR.
            
            
               (5)Prin scrisoarea din 21 iunie 2019, Comisia a informat celelalte state membre, în temeiul articolului 395 alineatul (2) al doilea paragraf din Directiva 2006/112/CE, cu privire la cererea depusă de Luxemburg. Prin scrisoarea din 24 iunie 2019, Comisia a comunicat Luxemburgului că deține toate informațiile necesare pentru a analiza cererea. 
            
            
               (6)Din informațiile furnizate de Luxemburg reiese că motivele care stau la baza măsurii de derogare rămân în mare măsură neschimbate. Măsura de derogare reduce sarcina administrativă și costurile de asigurare a conformității atât pentru întreprinderile mici, cât și pentru autoritățile fiscale și, prin urmare, contribuie la simplificarea procedurii de colectare a TVA-ului. Luxemburgul estimează că o creștere a pragului de scutire la 35 000 EUR ar putea viza 1 106 persoane impozabile, reprezentând 1,5 % din persoanele impozabile înregistrate în scopuri de TVA în Luxemburg în 2017. Prin urmare, o astfel de majorare a pragului ar reduce și mai mult sarcina administrativă și costurile de asigurare a conformității și ar contribui la simplificarea procedurii de colectare a taxelor.
            
            
               (7)Măsura de derogare este și va rămâne opțională pentru persoanele impozabile. Persoanele impozabile vor putea să opteze în continuare pentru regimul normal de TVA în conformitate cu articolul 290 din Directiva 2006/112/CE. 
            
            
               (8)Conform informațiilor furnizate de Luxemburg, măsura de derogare însoțită de majorarea pragului va avea un efect neglijabil asupra valorii globale a încasărilor din impozite ale Luxemburgului, colectate în stadiul consumului final.
            
            
               (9)Măsura de derogare însoțită de majorarea pragului nu va avea un efect negativ asupra resurselor proprii ale Uniunii provenite din TVA, deoarece Luxemburgul va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  27
               ..
            
            
               (10)Dat fiind impactul potențial pozitiv al măsurii de derogare în ceea ce privește reducerea sarcinii administrative și a costurilor de asigurare a conformității pentru întreprinderile mici și pentru autoritățile fiscale, precum și lipsa oricărui impact major asupra veniturilor totale din TVA generate, Luxemburgul trebuie să fie autorizat să continue aplicarea măsurii de derogare pentru o perioadă suplimentară și să majoreze pragul la 35 000 EUR pentru perioada respectivă. 
            
            
               (11)Prelungirea autorizației de a aplica măsura de derogare trebuie să fie limitată în timp. Termenul trebuie să fie suficient pentru a permite evaluarea eficacității și a caracterului adecvat al pragului. Prin urmare, Luxemburgul trebuie să fie autorizat să continue aplicarea măsurii de derogare până la 31 decembrie 2022. Cu toate acestea, dacă se adoptă propunerea de directivă menționată în considerentul 3, iar data de la care trebuie să se aplice dispozițiile naționale necesare pentru a se conforma directivei respective este mai devreme de 31 decembrie 2022, autorizația trebuie să înceteze să se aplice în momentul în care devin aplicabile respectivele dispoziții naționale.
            
            
               (12)Prin urmare, Decizia de punere în aplicare 2013/677/UE trebuie să fie modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               Articolele 1 și 2 din Decizia de punere în aplicare 2013/677/UE se înlocuiesc cu următorul text:
            
            
               „Articolul 1
            
            
               Prin derogare de la articolul 285 din Directiva 2006/112/CE, Luxemburgul este autorizat să scutească de la plata TVA persoanele impozabile a căror cifră de afaceri anuală nu depășește 35 000 EUR.
            
            
               Articolul 2
            
            
               Prezenta decizie se aplică până la data care survine prima dintre următoarele două date:
            
            
               (a)31 decembrie 2022;
            
            
            
               (b)data de la care statele membre trebuie să aplice dispozițiile naționale pe care trebuie să le adopte în cazul în care se adoptă o directivă de modificare a articolelor 281-294 din Directiva 2006/112/CE referitoare la regimul special pentru întreprinderile mici.”
            
            
               Articolul 2
            
            
               Prezenta decizie se aplică de la 1 ianuarie 2020.
            
            
               Articolul 3
            
            
               Prezenta decizie se adresează Marelui Ducat al Luxemburgului.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri – Structura și procedurile de aplicare a sistemului comun privind taxa pe valoarea adăugată (JO 71, 14.4.1967, p. 1303/67).
               
               
                  
                     (3)
                  
                        A șasea directivă 77/388/CEE a Consiliului din 17 mai 1977 privind armonizarea legislațiilor statelor membre în materie de impozitare a cifrei de afaceri - sistemul comun al taxei pe valoarea adăugată: baza unitară de evaluare (JO L 145, 13.6.1977, p. 1).
               
               
                  
                     (4)
                  
                        Decizia de punere în aplicare 2013/677/UE a Consiliului din 15 noiembrie 2013 de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 33).
               
               
                  
                     (5)
                  
                        Decizie de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7).
               
               
                  
                     (6)
                  
                        Propunere de directivă a Consiliului de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici, COM(2018) 21 final.
               
               
                  
                     (7)
                  
                        Decizia de punere în aplicare (UE) 2018/279 a Consiliului din 20 februarie 2018 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 54, 24.2.2018, p. 14).
               
               
                  
                     (8)
                  
                        Decizia de punere în aplicare (UE) 2018/1904 a Consiliului din 4 decembrie 2018 de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 310, 6.12.2018, p. 25).
               
               
                  
                     (9)
                  
                        Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32).
               
               
                  
                     (10)
                  
                        Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (11)
                  
                        Decizia de punere în aplicare (UE) 2017/2408 a Consiliului din 18 decembrie 2017 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 342, 21.12.2017, p. 8).
               
               
                  
                     (12)
                  
                        Decizia de punere în aplicare (UE) 2017/1768 a Consiliului din 25 septembrie 2017 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 250, 28.9.2017, p. 71).
               
               
                  
                     (13)
                  
                        Decizia de punere în aplicare (UE) 2017/1853 a Consiliului din 10 octombrie 2017 de modificare a Deciziei de punere în aplicare 2011/335/UE de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 15).
               
               
                  
                     (14)
                  
                        Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78).
               
               
                  
                     (15)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (16)
                  
                        Decizia de punere în aplicare (UE) 2017/1855 a Consiliului din 10 octombrie 2017 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 19).
               
               
                  
                     (17)
                  
                        Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA – Către un spațiu unic pentru TVA în UE – Momentul deciziei, COM(2016)148 final.
               
               
                  
                     (18)
                  
                        Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Programul de lucru al Comisiei pentru 2017 [COM(2016) 710 final]. 
               
               
                  
                     (19)
                  
                        Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Ameliorarea pieței unice: mai multe oportunități pentru cetățeni și pentru întreprinderi [COM(2015) 550 final].
               
               
                  
                     (20)
                  
                        Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Viitorii lideri ai Europei: inițiativa privind întreprinderile nou-înființate și extinderea acestora [COM(2016) 733 final].
               
               
                  
                     (21)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – „Gândiți mai întâi la scară mică”: Prioritate pentru IMM-uri, Un „Small Business Act ” pentru Europa [COM(2008) 394 final]. 
               
               
                  
                     (22)
                  
                        JO L 347, 11.12.2006, p. 1.
               
               
                  
                     (23)
                  
                        A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri – Structura și procedurile de aplicare a sistemului comun privind taxa pe valoarea adăugată (JO 71, 14.4.1967, p. 1303/67).
               
               
                  
                     (24)
                  
                        Decizia de punere în aplicare 2013/677/UE a Consiliului din 15 noiembrie 2013 de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 33).
               
               
                  
                     (25)
                  
                        Decizie de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7).
               
               
                  
                     (26)
                  
                        COM(2018) 21 final, 18 ianuarie 2018.
               
               
                  
                     (27)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).